ועדת הכספים, כנסת 17, פרוטוקול מספר 708, 2008-02-05 10:00

סטס מיסז'ניקוב: בוקר טוב.

סטס מיסז'ניקוב: אני מברך את כל הנוכחים באולם המחודש של ועדת הכספים, באגף החדש.

סטס מיסז'ניקוב: ברוכים הבאים.

סטס מיסז'ניקוב: אנחנו פה, יחד עם רבים מכם, יזמנו דיון בנושא תקצוב הסדר למניעת אלימות בספורט.

סטס מיסז'ניקוב: בכמה מלים אני אעשה פתיח כדי שאלה שאולי מרימים גבה, מה פתאום בחרנו להתעסק בנושא הזה, שחוץ מהמלה תקציב לא שייך כל כך לוועדת הכספים, אז בשתי מלים אני אפרט את זה.

סטס מיסז'ניקוב: התחברתי לנושא של אלימות בספורט במתכונת הנוכחית לפני כמה חודשים, כשלדעתי ערוץ 5 וגם ארגון השחקנים, בראשות המנהל הכללי אריה אלטר ויושב הראש אבי כהן, יזמו את התכנית לטיפול באלימות בספורט במגרשי ספורט, גם בכדורגל וגם בכדורסל וערוצי ספורט הרימו את הדגל ובמשך יום שלם, עם שידורים חוזרים, החדירו למודעות של כל מי שרואה ערוצי ספורט את הדבר הזה שצריך לטפל בשורש, טיפול שורש, בנושא של אלימות במגרשי ספורט.

סטס מיסז'ניקוב: לפני ארבעה חודשים ראינו את השיא כשנקטעו אצבעותיו של המאבטח באולם מלחה, אבל כל מי שמבקר במגרשי כדורגל לא יכול שלא להירתע מעצם הביקור שם, בגלל גילויי אלימות מילולית, קריאות גזעניות, גילויי אלימות לשמה, ממש פיזית.

סטס מיסז'ניקוב: באותה הזדמנות שהשתתפתי באותו פאנל בערוץ 5 שיתפתי את הצופים ואת כל מי שנוכח פה בחוויות אישיות.

סטס מיסז'ניקוב: אני גם הייתי שחקן כדורגל, אבל מאז אני אוהד כדורגל, הרבה שנים, ומה לעשות, כשהייתי ילד הלכתי עם אבא שלי שבסופו של דבר פשוט עזב את המגרשים בגלל אלימות שהוא נתקל בה, גם אלימות פיזית וגם אלימות מילולית.

סטס מיסז'ניקוב: זה פשוט לא התאים לו כל הסיפור הזה, וכשהייתי כבר אדם מבוגר, אז חשבתי שכדורגל יכול להיות גם בילוי עם האישה הטרייה, וגם היא ברחה מהמגרשים אחרי היכרות ממש קצרה.

סטס מיסז'ניקוב: אני זוכר כמו היום, משחק בית"ר ירושלים מול מכבי תל אביב, ברמת גן, ניצחנו (אני אוהד בית"ר) 1-3, אבל פרצה כזו קטטה ביציעים והיא היתה מעורבת שם ואני הייתי מעורב שם והיא קיבלה את כל המכות, והיא עזבה גם כן.

סטס מיסז'ניקוב: עכשיו הילדים שלי גדלים ואני לא יודע אם היא תרשה שהיא תיקח אותם למגרשי כדורגל.

סטס מיסז'ניקוב: לאט לאט כך אנחנו מאבדים צופים, אנחנו מאבדים אוהדים, אנחנו עושים עוול לספורט שיכול להיות ספורט לכל המשפחה, שיכול להיות תרבות הפנאי, שיכול להיות בילוי אולטימטיבי.

סטס מיסז'ניקוב: לא רק אולם קונצרטים, גם אירועי ספורט יכולים להיות בילוי, רק אם נדע לטפל במעשים שאף אחד מאיתנו לא רוצה לראות שם.

סטס מיסז'ניקוב: בסופו של דבר מגרשי ספורט כן מהווים איזה שהוא פורקן לכל אחד מאיתנו שיושב ביציעים ושמשחק במגרש, אבל הפורקן הזה לא יכול להיות קיצוני ולא יכול להיות מלווה במעשי אלימות ומעשי וונדליזם.

סטס מיסז'ניקוב: אני נחשפתי לתכנית שיזם ארגון השחקנים, בראשות המנהל הכללי והיושב ראש, אריה אלטר ואבי כהן.

סטס מיסז'ניקוב: דיברתי והשתתפתי בדיונים עם משרדי ספורט, משרדי ביטחון פנים, שאני מבין שהמנהלים הכלליים של שני המשרדים נמצאים פה, וגיליתי ששני המשרדים שותפים לדעתי שהתכנית הזאת יכולה להיות במתכונת הנוכחית ובמתכונת יותר מורחבת, יותר מצומצמת, אבל היא יכולה להוות איזה שהוא אב טיפוס לתכנית יסוד להתחיל לטפל באלימות, להתחיל למגר את האלימות, ואנחנו פה התכנסנו, אל"ף לשמוע את התכנית, בי"ת, לדון קצת איך כל אחד מאלה שיש להם נגיעה לספורט ולספורט כתרבות פנאי, ובכלל לכל הנושא הזה, ובסופו של דבר לצאת מכאן עם תקצוב של התכנית ולהיות שותפים לאורך כל הדרך גם למיגור התופעה הזאת שכנגדה אנחנו כל כך מתרעמים.

סטס מיסז'ניקוב: אני מציע, מר אריה אלטר, שאולי אתה תציג בקצרה את התכנית, סביבה אנחנו נעשה דיון וגם כמובן כל מי שרוצה לתרום לנושא, מוזמן.

אריה אלטר: אדוני היושב ראש.

אריה אלטר: המטרה של התכנית שלנו היא בבסיסה החזרת החוויה הספורטיבית והביטחון האישי של קהל הצופים והשחקנים, מתוך ראייה שבישראל הענף הזה הוא מוביל חברתי, שמשפיע על בני נוער אולי יותר מכל ענף ספורט אחר.

אריה אלטר: זה הבסיס שלנו בתוך המבנה הזה.

אריה אלטר: אנחנו ביקשנו להקים, ביחד עם כל הגורמים שמעורבים בנושא הזה, מינהל הספורט, נציגי המשרד לביטחון פנים, משטרת ישראל, נציגי ההתאחדויות ונציגי האוהדים, מטה למאבק באלימות, כאשר נקודות השיא הן עבודה מול קהלי האוהדים הקשים, קהלי האוהדים הרחבים, ליצור מפגשים בחוגי האוהדים על פי הרשימות השחורות שקיימות היום במשטרה, גיוס שחקני עבר, כמו שאנחנו רואים כאן שמכבדים אותנו בנוכחותם, שחקני עבר מפוארים, שבעצם יהפכו לחונכים לאותם חוגי אוהדים בעייתיים.

אריה אלטר: צריך לזהות את המנהיגים ולטפל בהם בצורה ממוקדת, לשלב את האוהדים משני המחנות כחלק מעיצוב מנהיגות ושינוי משלילה לחיוב, איסוף מידע על הגרעינים הבעייתיים ואז נגיע למצב שסדרן שמגיע לעבודה, הוא מגיע והוא יודע לקראת מה הוא מצפה ולא יהיו לו הפתעות, הוא לא ירוץ תמיד אחרי האירועים.

אריה אלטר: אנחנו ניצור מפגשים בין מנהיגי האוהדים ובין שחקני כדורגל מובילים, במטרה ליצור הרגעת הרוחות, במטרה לשלוט באותם מנהיגי אוהדים בעייתיים, ולדעת מראש כיצד להתנהג מולם.

אריה אלטר: במקביל לכך, אנחנו עובדים עם המשרד לביטחון פנים ומשרד הספורט, במטרה לשדרג את קורסי הסובלנות, וכאשר זה יקרה הלכה למעשה, ביחד עם נושא החוקה והאכיפה, אנחנו בעצם ניצור מצב שבו אנחנו נוכל לשלוט באותם אוהדים.

אריה אלטר: לצורך כך יש צורך בקמפיין בערוצי הספורט, ברדיו ובטלוויזיה, קמפיין אינטרנטי, קמפיין בעיתונות הארצית והמקומית, ביצוע אירועים יזומים, קמפיין שילוט חוצות, קמפיין שילוט בתחבורה ציבורית, קמפיין באמצעות חומרי הסברה, ציוד ואביזרי עידוד ומשהו שהוא מאוד מאוד חשוב זה קמפיין הסברתי בבתי ספר, במתנ"סים, על ידי השחקנים, על ידי הגוף שקם.

אריה אלטר: ליצור מצב שבו אנחנו מתחילים מהדור הצעיר כבר ליצור את המודעות ואת החשיבות להתנהגות נאותה ודרך ארץ.

אריה אלטר: אנחנו יודעים שדרך ארץ קדמה לתורה.

אריה אלטר: אותו דבר אנחנו רוצים לעשות גם בצבא, ליצור קמפיין מול החיילים.

אריה אלטר: אנחנו חושבים שהצורה הזו, בדרך הזו, לעבוד מול האוהדים, לכבד את האוהדים, ליצור להם תחושה של ביטחון ולקבל גם את העזרה מהקבוצות, גם את העזרה מההתאחדות וגם את העזרה מהגופים האחרים, ביחד יש לנו את כל הבסיס ליצור שינוי, ושינוי מהיר, וזו בעצם מטרת התכנית.

סטס מיסז'ניקוב: מה עלות התכנית?

סטס מיסז'ניקוב: רק תסבר לנו את האוזן.

סטס מיסז'ניקוב: בשלב ראשון וגם בשלב מאוחר יותר.

אריה אלטר: הכוונה היא לא ליצור פה מצב שבו אנחנו עושים קמפיין חד פעמי, כמו שקרה בשנים עברו.

אריה אלטר: השקיעו המון המון כסף, הקמפיין היה רק קמפיין, לא היתה עבודה מסיבית בשטח.

אריה אלטר: הקמפיין ללא שטח, אין לו הרבה תועלת, ולכן צריך פה משהו שתהיה לו המשכיות ולהקים את המטה הזה זה לקחת ולבנות מטה שיש בו עבודה סיזיפית יומיומית מול אותם אנשים.

אריה אלטר: בהתחלה ביקשנו 4.5 מיליון שקלים לכל המבנה הזה, שזה יהיה לשנה הראשונה, וביקשנו את זה לשנתיים, שלוש שנים.

אריה אלטר: זה יהיה סך הכול לטובת כלל ציבור אזרחי ישראל.

אבי כהן: אני אשמח להוסיף.

אבי כהן: אריה ואני מובילים את ארגון השחקנים ואנחנו מצאנו לנכון להתמקד בשני נושאים מאוד חשובים.

אבי כהן: גם בנושא הפנסיה שתודה לאל ב-1 לינואר עבר החוק שמחייב את שחקני הכדורגל, או מחייב את הקבוצות להפריש לשחקנים, ואנחנו מאוד מאוד שמחים על כך.

אבי כהן: דבר שני, בעצם היום זכינו בדאבל, שגם המאבק הזה נגד האלימות, שכבר שנים יושבים כאן אנשים שמתעסקים עם האלימות במשך שנים, ואנחנו שמחים שסוף סוף הצלחנו למצוא, בעזרת

אבי כהן: כם כמובן, את הכסף שיביא להזזת התכנית הזו בפועל, כמו שאריה אמר, להזיז את התכנית הזו בפועל ובאמת לעשות חברה יותר טובה, על ידי הוצאת הפורעים, אותם האוהדים שלא יכולים להיות במגרשים.

אבי כהן: תודה רבה.

אבשלום וילן: הדוח הזה, אדוני היושב ראש, הוא דוח חשוב וראוי, בסופו של יום, מרוב דיונים, אני חושב שאנחנו לא עורכי דין או רטוריקנים לשמם, השאלה היא מה עושים.

אבשלום וילן: ומה עושים, צריכים לנצל את העובדה שיושבים פה שני מנהלים כלליים של שני משרדים ממשלתיים והמבחן הוא מבחן הביצוע.

אבשלום וילן: חקיקה בינתיים עברה כבר פעמיים, עובדים עכשיו על חוק שלישי, מנסים לתקן.

אבשלום וילן: בחקיקה מתקדמים, זאת לא הבעיה.

אבשלום וילן: הבעיה היא ברמה הלאומית.

אבשלום וילן: אמרו פה, בצדק, ארגון השחקנים שקמפיין שהם מציעים עולה הרבה מאוד כסף והוא חשוב מאוד ליצירת המודעות והם גם מטפלים בחוליה החלשה של האוהדים.

אבשלום וילן: הרעיון הוא מאוד נכון.

אבשלום וילן: בסופו של יום, מי מביא את הכסף?

אבשלום וילן: אבל מי מביא את הכסף, זאת לא פעולה אחת, זה מכלול, ולצערי, יש לנו שר לספורט.

אבשלום וילן: אחרי האירוע האחרון, לפני ארבעה חודשים, לשר היה רעיון נכון, סוף סוף להקים מועצה של 18 אנשים, להעמיד בראשה אדם בעל שיעור קומה ציבורי שמסוגל ללכד את כל המערכות ולהוציא את כל המהלך הזה של מאבק באלימות לדרך.

אבשלום וילן: כלומר, זה לא ילך אם ההתאחדות לכדורגל והמשרד לביטחון פנים וארגון השחקנים והחינוך והמועצה להסדר הימורים בספורט וכל הגורמים כולם, אני לא אמנה אותם, לא כולם יהיו תחת גג אחד ויהיה גוף שבאמת יעשה את הסינרגיה בין כל החלקים, להוציא את זה לדרך.

אבשלום וילן: ככה הצליחו במדינות שעבדו.

אבשלום וילן: אז אצלנו את הקטע הזה לא הצלחנו עדיין ליצור.

אבשלום וילן: קורה אירוע, יהיו כותרות בעיתונים, יהיה דיון מאוד ראוי בערוץ 5, ו-5 , יחזרו עליו חמישים פעם ושמונים פעם, בסופו של יום, אם כל הגופים האלה לא יושבים תחת כתובת אחת ויש אדם אחד שנותן את המטריה של התיאום ומוביל, זה לא יילך.

אבשלום וילן: לכן אני רוצה לשאול פה את המנהל הכללי של משרד התרבות, המדע והספורט.

אבשלום וילן: לפני ארבעה חודשים באתם עם זה, דיברנו על זה, היו אפילו הצעות פרסונליות, למה אתם נרדמים בשמירה?

אבשלום וילן: למה אתם נרדמים בשמירה?

אבשלום וילן: אני יכול לשאול גם את המנהל הכללי של המשרד לביטחון פנים.

אבשלום וילן: הצגתם תכנית, חקיקה התקדמנו, בכל אופן, איפה כל החיבורים גם למערכת המשפט---

ראובן ריבלין: איפה החקיקה התקדמה?

אבשלום וילן: פעמיים עברנו שני סטים של חוקים.

אבשלום וילן: בוועדת החינוך.

אבשלום וילן: עכשיו מגיע חוק שלישי שהסתיים, הוא לא משנה מהותית את התמונה.

אבשלום וילן: הבעיה היא לא כלי החקיקה, אם אתה שואל אותי.

אבשלום וילן: הבעיה היא האכיפה ובעיקר ההענשה, כי לא נוצרה אף הרתעה, החוקים קיימים בספר, אף אחד לא השתמש בהם ברצינות, אף אחד מחבורת הפרחחים לא מתרגש מהם, נכון לרגע זה.

אבשלום וילן: ולכן אני שואל אתכם, איפה הגוף שיעשה את השילוב, שאפשר יהיה להביא תקציבים, שאפשר יהיה לשים תקציבי פרסום, להוציא את התכנית הזאת לדרך, את כל המכלול.

אבשלום וילן: מי, בסופו של דבר, מחבר את כל הדברים האלה ביחד?

סטס מיסז'ניקוב: אנחנו נמשיך בסבב של חברי הכנסת, רק אני רוצה להסב את תשומת לבך, חבר הכנסת וילן, שבניגוד אולי למקרים אחרים שאחרי אירוע מיד הוועדה מזעיקה את חברי הוועדה ועושה טררם תקשורתי וכך הלאה, ברוך ה', לא אתמול, לא שלשום, לא לפני חודש, לא לפני חודשיים, לא קרה שום אירוע במגרשי ספורט, אבל למרות זאת מצאנו לנכון לכנס את כל הפורום המכובד הזה ולדון היום גם עם המנהלים הכלליים של משרדי הממשלה הרלוונטיים, גם עם יושב הראש של המועצה להסדרים בספורט, על נושא של תקצוב.

סטס מיסז'ניקוב: לפני שאנחנו ממשיכים בסבב, אני אגיד לכם מה אני הייתי מצפה היום להגיע בשורה התחתונה פה בוועדה.

סטס מיסז'ניקוב: כיוון שהמנהל הכללי של ארגון השחקנים נקב בסכום של העלות השנתית של תכנית פעולה.

סטס מיסז'ניקוב: ואגב, על התכנית אפשר להתווכח, אני בכלל לא נכנס לזה, זו תכנית מקצועית, יש פה שחקני עבר מפוארים, יש פה בעלי מקצוע, יש פה מנהלים כלליים של משרדים רלוונטיים, שהם ידונו על התכנית, מה כן צריך לשפר בה, מה לא צריך לשפר בה, אבל השורה התחתונה של הדיון היום שאנחנו צריכים למצוא מקור תקציבי לתקצב את אותה תכנית פעולה.

סטס מיסז'ניקוב: אני הצעתי שזה יהיה שליש-שליש-שליש.

סטס מיסז'ניקוב: כל משרד שנמצא פה - שליש, וועדת הכספים תפנה, בסופו של תהליך, גם למנהל הכללי של המועצה להסדרים בספורט שגם הוא ישלים את השליש, יחד עם ההתאחדות לכדורגל, וככה אנחנו נצא לדרך לפחות כשהתכנית הזאת מתוקצבת.

סטס מיסז'ניקוב: ושוב, על התכנים, זה לא תורה מסיני, אפשר להמשיך ולהתווכח.

ניסן סלומינסקי: אל"ף, אני מסכים עם כל מה שחבר הכנסת וילן אמר.

ניסן סלומינסקי: באמת קיימנו דיונים, לא במסגרת הזו, במסגרת אחרת, במסגרת של השדולה או הוועדה שחבר הכנסת וילן מנהל, על מה לעשות כדי באמת למנוע את האלימות ובאמת לא כאן המקום.

ניסן סלומינסקי: לכן יש לי שלוש שאלות לנושא עצמו.

ניסן סלומינסקי: אל"ף, אני רואה כאן תכנית שהיא יפה מאוד, אבל של ארגון שחקני הכדורגל.

ניסן סלומינסקי: זאת אומרת, יוצא שכאילו רק בכדורגל יש את הבעיה של האלימות.

ניסן סלומינסקי: אולי, אני לא מומחה גדול, אבל רק אתמול או שלשום היתה איזה תחושה של אלימות, לא אלימות מהסוג של כדורגל, אלימות מילולית, דווקא בטניס לדוגמה.

ניסן סלומינסקי: לא יודע אם זו היתה אלימות או לא, זה היה יפה או לא, אבל זה בהחלט יכול להיות גם בכדורסל ובמקום אחר.

ניסן סלומינסקי: זאת אומרת, השאלה האם זה ייחודי רק לכדורגל, או שזה אב טיפוס לכל התחומים האחרים, שגם בהם צריכים לשים לב שלא תהיה אלימות.

ניסן סלומינסקי: זו שאלה אחת.

ניסן סלומינסקי: שאלה שנייה, זה התקציב שהוא אמר.

ניסן סלומינסקי: אם מדובר על 4.5 מיליון, כדאי לראות תקציב, כי אנחנו יודעים לקרוא תקציב כדי שנראה באמת על מה זה הולך, כי הרבה פעמים כשאתה רואה תקציב, מתברר לך ש-80% מהתקציב הולך למשכורות ואחר כך רק 20% לפעילות.

ניסן סלומינסקי: אולי הפוך, אני מניח שלא, אבל בכל אופן תמיד כשאתה רואה את המספרים, אז אתה מבין.

ניסן סלומינסקי: השאלה הבאה זה באמת מי מממן את זה.

ניסן סלומינסקי: האם זה מתקציב של המשרד לספורט, או של ארגוני הספורט.

ניסן סלומינסקי: מאיפה הכסף הזה?

ניסן סלומינסקי: השאלה האחרונה, ושוב אני לא רוצה כאן לפגוע, אבל יש לי לפעמים תחושה, שבאמת נכון הקל הוא הבעייתי, אבל לפעמים האלימות יכולה להתחיל דווקא משחקנים.

ניסן סלומינסקי: כששחקן על המגרש מתנהג באופן לא מכובד, אז לכן אני שואל איפה כאן הפעילות כלפי השחקנים גם, שהיא חשובה מאוד.

אבי כהן: היא קיימת.

ניסן סלומינסקי: אוקי, אבל אני אומר שחשוב מאוד גם להכניס את האלמנט הזה.

ראובן ריבלין: אני קודם כל באופן כללי רוצה לומר שהנושא של האלימות בספורט הופך להיות למכה לאומית ואנחנו צריכים באמת לא רק לדבר עליה, אלא לטפל בה.

ראובן ריבלין: משום שזה לא רק שעשועים להמונים, זה היום תרבות שהיא יוצרת הרבה השלכות על כל החיים שלנו, על חיי החברה.

ראובן ריבלין: אני לא רוצה לרפות את ידיהם ורגליהם של הבחורים המצוינים שנמצאים כאן, ואני גם מקווה שבסופו של דבר היוזמה שלך תשא פירות ובאמת תוכל להגיע למצב שבו אנחנו עוזרים לייצר איזה שהוא גורם שיטפל בעניין הזה, אבל אנחנו ועדת כספים ואני יודע שבנושא האלימות יש את ועדת החינוך ולידה ועדת המשנה שהיא היתה שנים רבות בראשותו של חבר הכנסת וילן, אשר גם נתמנה לוועדה מיוחדת של הכנסת שהיא טיפלה באלימות בספורט.

ראובן ריבלין: יותר מכך, גם ועדת הפנים של הכנסת מטפלת בעניין, כאחראית על המשטרה וגם על הטיפול בכל נושא של אלימות.

ראובן ריבלין: אני מוכרח לומר שאני רוצה להיות שותף בכל הוועדות האלה בכל פעם שמתכנסים הבחורים הנפלאים האלה שאת חלקם חוויתי, אפילו את פעולותיהם הנפלאות על המגרש.

ראובן ריבלין: אני מוכרח לומר שאני מוכן להשתתף בכל ישיבה שתתקיים ושהחברים האלה יבואו, כי יחד איתם גם באות הרבה מצלמות ויש גם הרבה תקשורת.

ראובן ריבלין: אני מאמין באמונה שלמה ביוזמה שלך, ברצון שלך להביא לידי מצב שבו אנחנו נתחיל לפעול וגם נגבה את זה במצב שבו אנחנו יכולים אפילו להעניק תקציבים, אבל אנחנו לא נמצאים פה במצב שבו הממשלה מבקשת מאיתנו לאשר איזה שהוא תקציב ושאנחנו מחויבים להחליט מה הוא המקור והאם אנחנו מאשרים או לא מאשרים.

ראובן ריבלין: אנחנו נמצאים במצב שבו אנחנו יכולים לשלוח אחר כך את כל החברים הטובים האלה ולומר 'באנו לכנסת וקיבלנו אשליה'.

ראובן ריבלין: זה הדבר המסוכן ביותר לאותו מאבק שאנחנו מקיימים היום, שכן הממשלה צריכה לתת לנו תכנית, או ההתאחדות לכדורגל צריכה לתת לנו תכנית, או מועצת ההימורים צריכה לתת לנו תכנית.

אבי כהן: יש תכנית של ארגון השחקנים שנותנת תשובה לכל הדברים שאתה אומר.

ראובן ריבלין: מצוין.

ראובן ריבלין: מר אבי כהן דיבר מעולה, קודם כל, ואני מזמין אותו גם להיות חבר כנסת, יחד עם זה, ארגון השחקנים הוא לא ארגון שהוא מתוקצב על ידי המדינה ואתם באים למדינה, זאת אומרת, לכנסת, שהיא תאשר את התקציב הנוסף לארגון השחקנים על מנת לפעול ולטפל בנושא האלימות, על פי תכנית מאוד מגובשת שבוודאי אתם תוכלו לפרט אותה.

אבי כהן: אנחנו שנה וחצי רצים אחרי הכסף הזה, כי אף אחד לא עושה כלום ואנחנו החלטנו שאנחנו רוצים לעשות, אבל צריך כסף.

ראובן ריבלין: מה שמר אבי כהן בא ואומר, 'אנחנו מתרוצצים כבר חודשים רבים, אולי שנים, ולא מצאנו את הכסף והנה, הגענו אליכם כאן והיום אנחנו נרים את היד ונאמר יהי אור, ויהי אור'.

ראובן ריבלין: לא, המצב הוא כזה שאני לא רוצה שלאחר מכן תבואו ותאמרו שאני השתתפתי בישיבה שבסופו של דבר יצרה אשליה שלא הביאה דבר.

ראובן ריבלין: אדוני היושב ראש, קודם כל, אני בעד.

ראובן ריבלין: ארגון השחקנים הוא הארגון המתאים ביותר, אם כי מיד ארגון שחקני הכדורסל יבוא ויאמר שהוא גם רוצה.

אבי כהן: הם שותפים שלנו.

סטס מיסז'ניקוב: זאת היתה השאלה שלי ואני הבנתי שהם ביחד.

אבי כהן: יושב ראש ארגון הכדורסל ביחד איתנו, אנחנו במאבק משותף כי אלה אותם אוהדים שנמצאים גם בכדורגל, גם בכדורסל וגם בכדוריד.

אבי כהן: אנחנו ביחד.

אבי כהן: זה לא גורם אחד שעושה משהו.

אבי כהן: כולם ביחד משתתפים.

ראובן ריבלין: הואיל ואני לא הבנתי אף פעם את משחק הכדורסל ואת היכולות שלו, למרות שאני מאוד מתלהב פעמים רבות מה-money time בכדורסל, אני צריך לחכות שלושה רבעים עד שלבסוף יהיה משהו, שלא כמו בכדורגל, אבל אני רוצה לומר ליושב ראש ארגון השחקנים, כותב לי היועץ המשפטי לאיגוד הכדורסל, 'לרובי שלום, האם ניתן ליישם התכנית גם בכדורסל'.

סטס מיסז'ניקוב: כנראה היועץ המשפטי לא מעודכן שיש שיתוף פעולה בין הארגונים.

ראובן ריבלין: יכול להיות.

ראובן ריבלין: אני בהחלט חושב שהתכנית הזאת ישימה, אני חושב שאותם כוכבי העבר שבעיני ובדעת רבים מהצופים היום, שכן זה דורות של סבא, אבא ונכד שהולכים לכדורסל, אבל אני בהחלט חושב שהשחקנים האלה הם דמויות ציבוריות שהיו בהחלט מודל לחיקוי, יכולים לעשות באמת מעשה רב בריסון האלימות ובטיפול באלימות.

ראובן ריבלין: יחד עם זה, אני לא רוצה לבוא ולומר כמה זה טוב מבלי שיש לי בכלל יכולת לאשר או לא לאשר תקציב.

ראובן ריבלין: לכן אני מבקש, היושב ראש, שתסביר לנו האם הדבר קשור למועצה להימורים, האם אנחנו באמת יכולים לבוא ולקבוע החלטה בהחלטה שאנחנו מתקצבים את הגוף הזה בסך כזה או אחר, כאשר אין לנו את המקור התקציבי ואין לנו את הבקשה התקציבית מצד המדינה.

סטס מיסז'ניקוב: אני אסביר, כי אתה צודק שליצור אשליה זה הכי קשה.

סטס מיסז'ניקוב: כיוון שאתה חבר ותיק בוועדת הכספים, אז אתה יודע שגם ללא פנייה תקציבית מצד האוצר, לפעמים חברי ועדת הכספים יוזמים איזה שהיא תכנית, או איזה שהוא רעיון ופשוט אומרים 'רבותיי, אגף התקציבים באוצר, זו הבקשה שלנו, אנחנו מבקשים לתקצב באיקס כסף את התכנית הזאת' ואנחנו עשינו ואתה יודע מצוין שהצלחנו בגדול.

ראובן ריבלין: דרך אחד המשרדים.

סטס מיסז'ניקוב: אני לא מבקש פה מאגף התקציבים, בניגוד לפעמים שעברו, שייתן לנו 4 מיליון שקלים.

סטס מיסז'ניקוב: כשהופעתי בטלוויזיה בדיוק בגלל הדוגמה הזאת שהבאתי לך, שאנחנו הרבה פעמים גם יזמנו תכניות ותקצבנו אותם, אני גם אמרתי שאנחנו, בוועדת הכספים, יכולים לעשות את זה גם לבד, למצוא מקור תקציבי של 4 מיליון שקלים ולתקצב את תכנית הפעולה הזאת שלדעתי היא מאוד צודקת.

סטס מיסז'ניקוב: שוב, לא להיכנס לתכנים, כי אני מבין בכלכלה, אני מבין בכספים, אני גם מבין בכדורגל, לא מבין באיך למגר את האלימות בספורט, אני לא מתיימר, אבל אנחנו יכולים גם כוועדת כספים להשיג תקציב.

סטס מיסז'ניקוב: ולמה חיברתי את משרדי הממשלה הרלוונטיים?

סטס מיסז'ניקוב: כי אני חושב---

ראובן ריבלין: כיושב ראש אתה יכול להשיג תקציב, אבל אתה לא יכול לתת את זה להם.

סטס מיסז'ניקוב: בוא לא נתווכח על סמנטיקה, אני יכול לתת את זה למשרד הספורט שאחר כך, לפי ראות מקצועית שלו, הוא יתקצב את התכנית, אבל אני חושב, חבר הכנסת ריבלין, ועשינו עבודת הכנה עם משרדי הממשלה הרלוונטיים והם נמצאים פה ברמה הכי גבוהה, בדרג המקצועי, עכשיו אנחנו נשאל את המנהלים הכלליים של המשרדים הרלוונטיים, אל"ף, עד כמה הם התחברו לתכנית הזאת ובכלל הייתי רוצה לשמוע את ההתייחסות שלהם לתכנית הזאת ומה בעתיד, ובי"ת, לגבי השורה התחתונה, איך שאנחנו רואים את העניין, שאנחנו מבקשים להביא את התקציב, אני גם אפנה, שוב, למר גדעון בריקמן, שגם מועצת ההימורים בספורט תשתתף בשליש מהעלות התקציבית.

סטס מיסז'ניקוב: זו הבקשה שלנו, ושוב, אני אומר, מבחינתי אנחנו יכולים להשיג את זה גם דרך ועדת הכספים.

סטס מיסז'ניקוב: זה זילות, כי סך הכול הממשלה והמשרדים הרלוונטיים צריכים להיות אחראים גם כן, ציבורית, כלפי מיגור האלימות ולכן כולנו פה, כדי למצוא פתרונות.

יואב רוזן: בוקר טוב.

יואב רוזן: אני מצטרף לדעתך, אדוני היושב ראש, כל יוזמה ברוכה שתהיה, מקובלת.

יואב רוזן: ובמקום לדבר, נעשה, ואני מוכן לרוץ לכל ועדה, גם אם זה החינוך, גם אם זה הכספים וגם אם זה הכלכלה שתאמר 'יש לי רעיון', אני יודע איך לעשות את זה ואני אעזור.

יואב רוזן: חצי שבחו מותר בפניו, עובדה שאנחנו יושבים פה וכבר מדברים על דברים קונקרטיים, מעשיים, כשיש תכניות על השולחן, יש ניירות, יש תקצוב, יש דרך להתחיל לצאת לדרך.

יואב רוזן: לומר שנרדמנו בשמירה זה קצת אמירה קצת קשה, אבל מאז שהשר הכריז שאנחנו עושים, אנחנו כל הזמן עושים.

יואב רוזן: קודם כל, יש את היוזמה של ארגון השחקנים.

יואב רוזן: ישבנו איתם לא פעם ולא פעמיים, הרבה מאוד פעמים, עד שגיבשנו את התכנית וגיבשנו.

יואב רוזן: כל הפעילות שאנחנו עושים עם הסדרנים, עם המשטרה, למיגור, זה לא אי עשייה, זאת עשייה, ואנחנו עושים.

יואב רוזן: ברוך ה' יש גם תוצאות.

יואב רוזן: אני לא יודע אם זו תוצאה ישירה, כי זה לא מדיד, אבל אנחנו כל הזמן עושים.

יואב רוזן: ישבנו עם ארגון האוהדים.

יואב רוזן: זה לא רק ארגון השחקנים, כדורגל או כדורסל, יש מועדוני אוהדים וישבנו איתם, דיברנו איתם, ריככנו אותם ואנחנו משלבים אותם.

יואב רוזן: ישבנו עם האגודות, עם הפועל, עם מכבי, עם כל השותפים.

יואב רוזן: השר הודיע שהוא מקים נקרא לזה איך שנקרא לזה, ועדה, רשות, לא משנה השם המשפטי של זה, אבל בוא נקרא לזה, לצורך הדיון, רשות ציבורית, שתוקם שבה ייכללו כל הגופים, ארגוני השחקנים ומר בריקמן, נצרף את כל הגופים יחד, יחד עם משרדי הממשלה, יחד עם הוועדה, יחד עם כל מי שרוצה להצטרף ומוכן.

יואב רוזן: תחת זה יהיה המטה ותחת זה נפעיל את כל המערכות, כולל הרעיון המכובד שאימצת ואמרת שנקדם אותו.

יואב רוזן: הרשות הזאת תוקם, בתוך שבוע שבועיים היא תצא לאור, נצרף את כל הגורמים.

יואב רוזן: להקים רשות כזאת ולנטרל את כל הבעיות מסביב, לצורך הקמתה, אתה יודע כמה זמן זה לוקח.

יואב רוזן: אנחנו כבר בפתח הקמתה וזה מה שאנחנו נעשה בימים הקרובים ותראה שהיא תקרום עור וגידים.

יואב רוזן: התכניות כבר על השולחן, אני פשוט לא רוצה להיכנס לפירוט.

ראובן ריבלין: להקים רשות למניעת אלימות בספורט?

יואב רוזן: כן, שתהיה בפיקוחנו, כמובן, כי אנחנו משרד הספורט ויש הסכמה לעניין הזה.

יואב רוזן: אנחנו נוביל אותה ונקבל את התקצוב המתאים.

יואב רוזן: יש רעיון שליש-שליש-שליש, אני מתחבר לזה, לא שאני יודע מאיפה יש לי את המקור התקציבי.

סטס מיסז'ניקוב: אדוני המנהל הכללי, יש לי צרות משלי.

יואב רוזן: לא, בסדר, אז אני אומר שאני עוד לא יודע מאיפה אני מביא את זה, אבל נביא את זה.

סטס מיסז'ניקוב: אבל אתה מבטיח שהשליש עליך.

יואב רוזן: כן.

סטס מיסז'ניקוב: בסדר גמור.

רני פלק: אדוני היושב ראש, חברי כנסת ואורחים נוספים.

רני פלק: אני משמש כיושב ראש ועדת אלימות בספורט.

רני פלק: אחרי אירוע האלימות שהיה לפני למעלה משנה וחצי, ואנחנו ממשיכים ישיבות של ועדה מתמדת, כדי שזה לא יהיה פר אירוע, וכמובן בשותפות מלאה עם משרד המדע, התרבות והספורט ואנחנו התחברנו, עם הוועדה, לארגון השחקנים כבר לפני למעלה משנה, ביוזמת ארגון השחקנים, וראינו את התכנית ואני לא רוצה לחזור על פרטי התכנית ואני רואה את היוזמה שלך, היושב ראש, לקחת ולעשות צעד משמעותי ראשון ולתקצב את זה, עם הקושי במובן מסוים שזה מכתיב על המשרדים, אבל בסוף זה צריך להיות תקציב של משרד ממשלתי ולא תקציב של ארגון השחקנים.

רני פלק: זה לא יכול להיות בצורה אחרת, ואני מסכים עם חבר הכנסת ריבלין וכמו שסיכמנו בין המשרדים, התקציב הזה צריך להמשיך ולהיות במשרד הספורט.

רני פלק: למה משרד הספורט?

רני פלק: כי הוא היום מאגד גם סכום אחר בין משרדי, שאנחנו מטפלים בשדרוג הסדרנים במגרשי הכדורגל.

רני פלק: אני מניח שהפורום הזה בוודאי יודע שאנחנו עושים גם מאמץ משותף של המשרדים וקבוצת הכדורגל, וכל מי שקשור בזה, לקחת ולשים יותר סדרנים ופחות שוטרים ואנחנו מריצים פאנל בשני מגרשי כדורגל ויש לזה תוצאות חיוביות, גם אם לא בקצב שרצינו.

רני פלק: יש לזה גם מעקב של ועדת האלימות בספורט ובשותפות המשרד הזה, ולכן אני חושב שהצעד הראשון צריך להיות להחליט שמתקצבים את המשרד לתרבות, מדע וספורט, בשותפות אולי איתנו, במקומות שאנחנו צריכים לתקצב תגבורים נוספים למשטרת ישראל, אנחנו מוצאים את התקציב לזה, זה חלק מהכשרת הסדרנים, יש פעילות יזומה של משטרת ישראל שכבר התחילה לקחת ולהעביר אחריות לאזרחים, למנהלי קבוצות.

רני פלק: אני לא רוצה להלאות, זו גם פעילות שנעשית במשותף בין שני המשרדים.

רני פלק: לפעמים הקצב לא משביע את רצון כולנו, מה לעשות, אבל יוזמה כזאת, עם צעד אחד, שנתחיל מכסף סוף סוף אחרי שאנחנו מדברים כל כך הרבה, ואני לא בא בטענות לאף אחד, אני מכיר קצת את התהליכים הביורוקרטיים וחבר הכנסת אבו וילן עשה ועדות וזה שימש אותנו ומשמש עד היום, הדברים האלה, אבל בסוף, התכל'ס חסר לנו.

רני פלק: אם מפה יהיה התכל'ס, כצעד ראשון, והצעד השני החשוב שתקום רשות כזו במשרד הספורט והיא תהיה האבא הכולל והאבא הכולל שבסוף יחייבו עוד גופים להשתתף בתקציבים האלה, וצריכה להיות המשכיות וזה הוזכר פה גם, אז הצעד הבא צריך להיות הרשות הזאת, כי זה לא יכול להסתיים בזה שב-2008 כולנו נחגוג על 4.5 מיליון ונתחיל עם התכנית הזאת ואם זה ייפול אחרי 2008 עשינו איזה פיק, אולי יותר גבוה מתמיד, אבל זה חייב להימשך כי כמו שנאמר, נדמה לי על ידי אריה אלטר, והיושב ראש, אנחנו רוצים להחזיר את החוויה ולהחזיר את הקהל, אמהות, סבתות, נכדים, שיהיו יותר במגרשים, בכל המגרשים.

סטס מיסז'ניקוב: אני לא הבנתי, האם אתה, כמו משרד הספורט, שותף לחלוקה הזאת של שליש-שליש-שליש, ואתה מוכן להשתתף בשליש מהעלות?

רני פלק: ברגע שהוא אמר, הוא מחייב גם אותי.

סטס מיסז'ניקוב: בסדר, זה מה שרציתי לשמוע.

אבשלום וילן: כל הכבוד, אני מאוד בעד 4 מיליון, אבל תקשיב טוב למה שאמר המנהל הכללי, הוא צודק במאה אחוז.

אבשלום וילן: תעשה פיק אחד, תעשה קמפיין אחד, תשים ששה מיליון, אם אין מאמץ נמשך והם יקימו את הרשות הזאת שמדברים עליה כבר שנתיים ושום דבר לא קורה, וחבר הכנסת ראובן ריבלין אמר לך, בצדק, לא תוכל להעביר גרוש ממלכתי, אם אין רשות מסודרת שמטפלת בזה והיא הכתובת הסטטוטורית.

סטס מיסז'ניקוב: אני מסכים איתך מאה אחוז.

סטס מיסז'ניקוב: אמר פעם מאו צה טונג שגם המסע הגדול ביותר מתחיל בצעד קטן.

סטס מיסז'ניקוב: אנחנו יושבים פה כדי לעשות את הצעד הקטן.

אבשלום וילן: אתה יודע שהוא בחייו לא צעד צעד אחד, לקחו אותו על אפריון.

סטס מיסז'ניקוב: אני חושב שאנחנו מגיעים פה לאיזה שהוא צעד קטן שגם משרדי הממשלה הרלוונטיים מוכנים להשתתף בעלות, למרות שהם לא תוקצבו.

סטס מיסז'ניקוב: זו באמת הקרבה, ואני לא אומר את זה בציניות, זו הקרבה מצד המנהלים הכלליים של שני המשרדים, כדי להתחיל את הצעד הזה.

סטס מיסז'ניקוב: עכשיו, מה לוח הזמנים?

רני פלק: תוך שבועיים לכל היותר הרשות תקום.

סטס מיסז'ניקוב: מר אריה אלטר, כמובן שאתה שמח שהם מוכנים להשתתף בעלות, אבל האם ארגון השחקנים, עם התכנית שאתם יצקתם, האם אתם מתחברים ומחוברים לאותה רשות שתקום מבחינת התכנית שלכם?

אריה אלטר: כן, בוודאי, במאת האחוזים.

אריה אלטר: גם המנהל הכללי של ביטחון הפנים, מר רני פלק, וגם מר יואב רוזן, אנחנו מחוברים בכל המבנה הזה, אני רק מקווה שאנחנו נקבל את האפשרות לבצע אותה הלכה למעשה וזה לא יתפזר לכיוונים שאנחנו נצא מתוך שליטה.

אריה אלטר: אם זה ירוכז ונקבל את האישור לבצע דרך המשרדים, זה יהיה מצוין

סטס מיסז'ניקוב: אנחנו כמובן נעקוב אחרי זה כוועדה, אבל---

אבשלום וילן: מה שהוא אמר לך, הכוונה היא, ואני אומר בכוונה לפרוטוקול, אני מאוד מקווה שהמשרדים יידעו לראות את טובת הספורט ולא את טובת החברים של העסקונה מכל מגזר שהוא.

אבשלום וילן: זה חייב להיות האנשים הרציניים ביותר בתחום, ללא שום קשר לחברים של מי הם ולמי הם משתייכים, אז רשות כזאת תצליח.

אבשלום וילן: אם זה יהיה כל מיני מינויים שצריך לסדר ג'ובים לחבר'ה, זה אסון ואני לא במקרה אומר את זה.

אבשלום וילן: ואני אומר לך, אדוני היושב ראש, אז בעלי מקצוע ייקחו את התכנית עם ארגון השחקנים, יעבדו עם כל הגורמים הרלוונטיים.

אבשלום וילן: אם זה יהיה חלוקת שלל, כמקובל במקומותינו, הוועדה הזאת לא תצליח ושום דבר לא יקרה.

אבשלום וילן: לכן, אני לא יודע אם זה התפקיד של הוועדה הזאת, כשתקום הרשות הזאת, היא מוכרחה להיות סופר-דופר מקצועית ללא שום שיקולים זרים.

רונית תירוש: איך אתה שם בקרות על המכשלה הזאת?

רונית תירוש: איך אנחנו יוצרים מצב שאכן המשאלה הזאת מתממשת?

אבשלום וילן: אני לא בטוח שוועדת הכספים צריכה לפקח עליה, אולי ועדת החינוך?

רונית תירוש: אני מציעה שתציע משהו מלווה.

סטס מיסז'ניקוב: רק רגע, חברת הכנסת תירוש, אם תרצי להתייחס, אני אשמח, אבל אומרת לי פה היועצת המשפטית והיא צודקת, שהקמת רשות ממלכתית היא בדרך כלל מעוגנת בחקיקה ואם זה ככה, אז זה לא ייקח בוודאי שבועיים.

יואב רוזן: נקרא לה בשלב ראשון מועצה מייעצת, עד להקמת הרשות.

יואב רוזן: רציתי להוסיף קודם, בכפוף לכל דין.

יואב רוזן: ברור לי שהיועצים המשפטיים יעזרו לנו.

סטס מיסז'ניקוב: הרי ברור שאנחנו לא יכולים להעביר תקציבים לא מהמשרד לביטחון פנים ולא ממשרד הספורט בלי שום סעיף תקציבי.

סטס מיסז'ניקוב: אנחנו חייבים למצוא סעיף תקציבי על מנת להעביר את התקציבים האלה.

אבי כהן: אבל אנחנו חייבים להתחיל את התכנית הזו.

אבי כהן: שהרשות הזו תקום בבוא העת, אבל אנחנו חייבים להתחיל, יש לנו מומנטום.

אבי כהן: אסור לפספס את המומנטום.

סטס מיסז'ניקוב: אני מסכים איתך במאה אחוזים.

אריה אלטר: כבוד היושב ראש, אנחנו הצענו את ניצב אריה עמית שיעמוד בראש הביצוע של התכנית הזאת, דבר שלא עלה וזה כתוב בתכניות ואני מאוד מקווה שזה יילקח בחשבון.

אריה אלטר: הוא איש מקצוע ואיש שטח.

סטס מיסז'ניקוב: מר פיני קבלו, בבקשה.

פיני קבלו: אני ליוויתי את הצעת החוק של חבר הכנסת וילן בוועדת החינוך ואני חושב שהוא עושה נכון, אבל אני קצת חושש שכל הרשות הזאת לא תחלחל.

פיני קבלו: יש לנו את הרשויות המקומיות שבעצם הן אלה שעוסקות, מרביתן, אולי למעט הגדולות במרכז הארץ, ואני פוחד שהרשות הזאת תישאר אולי בתחום המרכז ולא תחלחל למקומות שבהם כן יש אלימות ובהם הרשויות המקומיות הן שנושאות בכל הנושא הזה של תחזוקת המגרשים ובכל הצרות של משחקי הכדורגל ולכן זה יקרה בדיוק, ולהבדיל, מאותן רשויות שעוסקות בסמים, שקמו כל מיני גופים ובסופו של דבר הם באים לראש הרשות ומתקוטטים סביב השולחן מי יממן מה ואיך יממן.

פיני קבלו: לכן כל הנושא של הרשויות לדעתי הוא מיותר, יש את הרשויות המקומיות, הן שמופקדות על הספורט, ראשי הערים שותפים לזה, אפשר לעשות את זה באמצעות הרשות המקומית, יש מחלקת חינוך, ולכן כל נושא של הקמת רשויות זה יגזול אולי 50% לתחזק את הדברים הזה ועד שיחלחל כסף לקרית שמונה או לנצרת עלית, למר מנחם אריאב שהוא עוסק בכדורגל 24 שעות ביום, לא נראה שם כספים.

פיני קבלו: אני לא מאמין ברשויות.

פיני קבלו: יש את הרשות המרכזית שהיא החוקית והתקציבים לאלימות יכולים לעבור שם, שחקנים, ואותם שחקנים ואותם ארגונים שרוצים לבוא ולהופיע בפני תלמידים, ראש העיר יקבל אותם, מחלקת החינוך תקבל אותם, ירצו לעשות פעולה מסוימת במקום מסוים, שייתנו תקציב למחלקת החינוך, נעשה יום נגד האלימות בספורט וניתן הסברים.

פיני קבלו: בואו נפסיק להקים את הרשויות האלה שהן מבזבזות כסף ועד שיקימו אותן ועד שיהיו תקציבים ואז המערכת הזאת לא תחלחל לאותם מקומות שעליהם אנחנו מדברים.

פיני קבלו: לכן, ידידיי, השר ראלב מג'אדלה יגיע אלינו ביום חמישי לכנס רכזי ספורט וגם ראשי רשויות, את הנושא הזה הוא ישמע שם, כי ראשי הרשויות הם שעוסקים בספורט וחבל על כל מיני גופים שיישבו במרכז והכסף יגיע אולי מקסימום עד לרמת השרון, למגרש הטניס ולא יחלחל לא לסכנין ולא לקרית שמונה.

סטס מיסז'ניקוב: אני חוזר עכשיו לרמה אופרטיבית.

סטס מיסז'ניקוב: היועצת המשפטית של ועדת הכספים, ברור שהרשות לא תקום בעוד שבועיים, וברור שעד שהיא לא תקום, אנחנו לא יכולים להעביר לאותה רשות את התקציבים.

סטס מיסז'ניקוב: אני עדיין רוצה, כמו שאמר מר אבי כהן, לעבור לרמה אופרטיבית ולהתחיל תכנית.

סטס מיסז'ניקוב: אם מחר המנהל הכללי של המשרד לביטחון פנים ונגיד אני אשכנע עכשיו את מר גדעון בריקמן לעשות העברה תקציבית למשרד הספורט על מנת להתחיל את הטיפול, האם אנחנו יכולים לעשות את זה?

שגית אפיק: אם יש לכם בתוך סעיף תקציבי קיים, שאתם יכולים בתוכו להקים תכנית חדשה כזאת ולהביא בפנינו העברה תקציבית---

סטס מיסז'ניקוב: אפשר לפתוח תקנה חדשה לצורך כך?

חיים אורון: אפשר לפתוח 400 תקנות אם יש כסף.

סטס מיסז'ניקוב: יש כסף, מצאנו כסף.

סטס מיסז'ניקוב: חבר הכנסת אורון, מצאנו כסף, לא היית פה.

חיים אורון: הייתי כל הזמן, תאמין לי, אני הבנתי.

ראובן ריבלין: האם התקנה תוכל לייחד את הכסף לפעילות לארגון השחקנים?

סטס מיסז'ניקוב: לא רק לארגון השחקנים, חבר הכנסת ריבלין.

יואב רוזן: לפרויקט למיגור האלימות והגזענות בספורט.

יואב רוזן: כך זה ייקרא.

יואב רוזן: כך התקנה תיקרא.

רונית תירוש: מי ראה את התכנית?

ראובן ריבלין: היושב ראש, בוא נצא מתוך הנחה שהכסף ותקנה תקציבית קיימת, שיאמר איך הוא מפעיל את זה.

סטס מיסז'ניקוב: רק רגע, קודם כל חברת הכנסת תירוש רוצה לשאול משהו.

סטס מיסז'ניקוב: חברת הכנסת תירוש, את התכנית ראו אנשי מקצוע, המנהל הכללי ואנשי צוותו של משרד הספורט והמנהל הכללי ואנשי צוותו של המשרד לביטחון פנים, שני המשרדים שאחראים על מיגור האלימות בספורט.

סטס מיסז'ניקוב: אני לא מומחה, אני ראיתי את התכנית, אני לא יכול להגיד אם היא טובה או לא טובה, יכול להיות שאת כן יכולה לחוות את דעתך כי עסקת בזה הרבה, אני מציע שגם תראי את זה וגם תהיי בפול.

ראובן ריבלין: יש לי גם הצעה איך לעשות את זה.

רונית תירוש: אני מבינה שזה גם פוליטיקלי קורקט להקים רשות למניעת אלימות ואז יש כתובת ואז אפשר גם להתנפל עליה כשהדברים לא הולכים.

אבי כהן: זה לא פוליטיקה, זה ארגון השחקנים.

רונית תירוש: לא, מקימים רשות.

רונית תירוש: הם מביאים תכנית.

סטס מיסז'ניקוב: הם לא מקימים רשות, מי שמקים רשות זה משרד הספורט.

רונית תירוש: זה שני דברים נפרדים, יש רשות והם נורא שמחים שמישהו כבר בא והציע תכנית.

רונית תירוש: יבורכו.

רונית תירוש: אני לא ראיתי את התכנית ואני מאוד רוצה לראות אותה, אגב.

רני פלק: הצגנו אותה גם לוועדת השרים לאלימות.

רונית תירוש: מצוין.

רונית תירוש: אני חושבת שגם ראוי שוועדת הספורט תראה את זה.

רונית תירוש: הם לא ראו, אני חברה שם.

רונית תירוש: לעניין עצמו, אני כן מסכימה שכל אגורה פה חשובה והכסף הוא לא רב מדי לצרכים האלה.

רונית תירוש: אני חושבת שמספיק שמשרד הספורט יפתח תקנה שהיא צבועה לנושא מניעת אלימות בספורט והיא תוכל לעבות את עצמה עם הזמן, כי אולי אנחנו גם נעבה את זה, בתקציבים נוספים, ואז תינתן לתכנית הזאת מה שצריך להינתן ואולי לתכנית נוספת, מה שצריך, לכל מיני יוזמות, שאולי גם ראשי רשויות בעצמם יבואו וידרשו, וככל שזה יעמוד בקריטריונים שלכם משותפים, אז למה לא?

רונית תירוש: אז שיבוא מר אריאב ויבקש עבור נצרת וכולי וכולי.

רונית תירוש: אתם תעשו את זה בשלב ראשון, אני מציעה שזה גם יישאר כשלב סטטי, קבוע, כתקנה לנושא הזה.

רונית תירוש: זה גם נכון כלפי משרד הספורט שיש לו תקנה שהיא מיועדת לטיפול במניעת אלימות.

ראובן ריבלין: קודם כל, אנחנו רוצים לצאת מתוך הנחה שאנחנו מצליחים לאשר תקציב והתקציב יבוא משלושה מקורות, מהמשרד שלכם, מהמשרד לביטחון פנים ומ---

סטס מיסז'ניקוב: תיכף נבקש ממנו לאשר את זה במליאה שלו.

ראובן ריבלין: קודם כל, הקמת רשות, כאשר אנחנו מדברים על 4.5 מיליון לשלוש שנים, הקמת רשות תייתר את הצורך בפעילות משום שהתקורה תתכסה אולי על ידי 4.5 מיליון ובקי אני ברשויות לדורותיהן.

ראובן ריבלין: לי יש הצעה שאם אתם מאשרים אותה, אני אשמח להמליץ בפני חבריי וכמובן גם להצביע, על מנת להתחיל לפעול.

ראובן ריבלין: הואיל ואתם לא תוכלו לקבוע למי הולך הכסף בלי קריטריונים, כי מלת המפתח אצל כל חשב היא קריטריונים, ואז אנחנו נאשר כאן ויבואו אליכם מארגון השחקנים ואז תסבירו להם שיש איזה מניעה קטנה של קריטריונים שבערך בעוד 15 שנה היא תיפתר.

ראובן ריבלין: אני מציע שאתם תכריזו ברגע זה, לפנינו, על כוונתכם ליצור קריטריונים אגב פיילוט והפיילוט יתנהל במשך השלוש שנים הבאות, לסכום של 4.5 מיליון כפול 3.

ראובן ריבלין: הפיילוט ייעשה על ידי ארגון השחקנים ואז אתה יכול להימנע בשלב זה, בשלוש השנים הראשונות, מקריטריונים כאלה או אחרים.

ראובן ריבלין: אני יודע שמשרד האוצר כבר אומר 'לא', משרד המשפטים יאמר 'לא', אבל אם אתם תיצרו מצב שבו אתם תבואו ותאמרו לנו 'אנחנו את כל ה-4.5 מיליון לכל שנה מייחדים לפעילות בתוך השטח על מנת ליצור איזה שהם קריטריונים שיבואו ויראו לנו כיצד אנחנו צריכים לפעול בנושא זה', אם אתם תבואו ותאמרו שמרגע שהתקנה תתאשר והיא תימלא גם בכסף, אתה תהיה זה שיקבע את הקריטריונים, אגב פיילוט, שייערך על ידי ארגון השחקנים.

ראובן ריבלין: אז אנחנו יודעים כאן שכולם באו אלינו על מנת לקבל איזה שהיא תשובה ואנחנו גם יצרנו תשובה שבה לאחר מכן לא נימצא במצב שבו עשינו חצי עבודה שהיא לא חוקית.

ראובן ריבלין: אם הוא מסכים לזה, אנחנו ממשיכים.

סטס מיסז'ניקוב: מר גדעון בריקמן, אנחנו פונים אליך לקחת על עצמך שליש מהתקצוב.

גדעון בריקמן: כבוד היושב ראש, ראשית, גילוי נאות.

גדעון בריקמן: אנחנו מוזמנים פה בגלל הסעיף השני, אישור תקציב המועצה ל-2007 ולסעיף הראשון אנחנו פשוט אורחים פה.

סטס מיסז'ניקוב: מנצלים את נוכחותך.

גדעון בריקמן: לעובדות עצמן.

גדעון בריקמן: אנחנו, מועצת ההימורים, תאגיד סטטוטורי עצמאי שמקבלים החלטות במליאת מועצת ההימורים.

גדעון בריקמן: אם זה היה נשאר בנוסחה הראשונה לגבי ארגון השחקנים, אני אומר את זה פה בצער, אנחנו, מועצת ההימורים, לא נוכל לתת כספים לארגון השחקנים מכיוון שהתקנון שלנו וחוק הסדר הימורים לספורט לא מאפשר לתת כסף לארגונים כמו ארגון השחקנים וכולי וכולי.

גדעון בריקמן: תפקידנו במועצת ההימורים לעשות הרבה כסף, אבל לחלק אותו נטו לספורט ולמתקנים.

גדעון בריקמן: ואנחנו נשמור על הראייה הזאת.

גדעון בריקמן: אבל כשעלה הנושא של רשות ממשלתית, ואם זכרוני לא מטעה אותי ושמעתי נכון, אתה אמרת, כבוד היושב ראש, מועצת ההימורים וההתאחדות לכדורגל, יחד, נכון?

סטס מיסז'ניקוב: נכון.

גדעון בריקמן: אז קודם כל שזה יהיה מועצת ההימורים וההתאחדות לכדורגל, כי אני חושב שאי אפשר להוציא את ההתאחדות לכדורגל, כי כל הנושא הוא תחת המטריה, אני אומר, בגדול, במקרו, של ההתאחדות לכדורגל.

ראובן ריבלין: זה נהיה ארבעה שלישים, זה לא טוב.

סטס מיסז'ניקוב: השליש שלכם יתחלק ביניכם לבין ההתאחדות.

גדעון בריקמן: אז את זה שמעתי נכון.

גדעון בריקמן: מה שאני מבקש כאן להודיע זה שהיות ואנחנו תאגיד סטטוטורי עצמאי, אני לוקח את הבקשה שלך, אני אביא את זה למליאת מועצת ההימורים, ואני אשמע את החברים ואני בהחלט אחזור אליך יום אחרי המליאה.

סטס מיסז'ניקוב: אבל תקבלו החלטה בחיוב, מה שנקרא.

גדעון בריקמן: אני אביא את רוח הדברים למליאה.

גדעון בריקמן: אנחנו פועלים לפי חוק.

סטס מיסז'ניקוב: אני מציע שאנחנו נסכם.

אבישי ברוורמן: התקווה שלי שזה לא כמו שממנים שר לנגב ולגליל ואז לא עושים שום דבר לנגב ולגליל וכשתהיה רשות לאלימות, זה לא יגביר את האלימות.

סטס מיסז'ניקוב: בינתיים הרשות לא קמה והמנהל הכללי של משרד הספורט אומר שתיפתח התקנה ודרכה אפשר להתחיל לטפל בפרויקט כזה.

רונית תירוש: תרשה לי, בצניעות, להציע ניסוח נסמך על דבריו של חבר הכנסת ראובן ריבלין.

רונית תירוש: ברגע שנפתחת תקנה במשרד ממשלתי, כל בר בי רב שיגדיר את עצמנו כפרויקט למניעת אלימות יכול להיכנס והחשב יידרש לחלק את כל הקופה הזאת לכל מי שיבקש.

רונית תירוש: אין לו דרך אחרת.

רונית תירוש: כדי שנאפשר באמת לתכנית שראו אותה שני מנהלים כלליים ומאשרים אותה, וסומכים ידיהם עליה, צריך להדגיש שהמשרד יפתח את התקנה הזאת ויכריז מיידית שהוא מייעד אותה לפיילוט עבור תכנית זו וזו.

סטס מיסז'ניקוב: בסדר גמור.

יורם מרציאנו: משפט קצר.

יורם מרציאנו: אני מצטער על הציניות שאני שומע פה, משום שאני חושב שהנושא של אלימות במגרשי הכדורגל הוא נושא שהכנסת קיימה דיונים בו ואני חושב שעד שקמו פה ארגון השחקנים שאני רוצה לומר לכם כמי שחובב ספורט וכדורגל בפרט, אני עוקב אחרי הפעילות הנהדרת שלהם מדי שבת במיגור תופעת האלימות במגרשי הכדורגל, ואני חושב שכמו שאמר פה ידידי, חבר הכנסת רובי ריבלין, שגם הוא מכיר את הנושא הרבה מאוד שנים, שקמו פה חבורה נהדרת שיש להם פה תכנית.

יורם מרציאנו: נכון שאני לא ראיתי את התכנית, אני סומך את ידי על אלה שראו את התכנית ואומרים שהיא תכנית מצוינת, ואני מצטער, מר בריקמן, אדוני יושב ראש מועצת ההימורים, שעוד הפעם אנחנו נכנסים, 'אנחנו אגודה סטטוטורית, צריך לקיים.

יורם מרציאנו: ..', חבר'ה, הגיע הזמן לגמור את זה, להקצות משאבים לטובת העניין הזה ואנחנו נמצאים פה בדיוק בוועדה שיכולה להעביר את זה מסעיף לסעיף כדי להתחיל את הפעילות הזאת ולהפסיק להתברבר.

חיים אורון: היא לא יכולה להעביר שום דבר ושום שקל לא יעבור לשום מקום.

יורם מרציאנו: אני לא יודע, אני שמעתי ממך שאם יש כסף, אפשר להעביר.

יורם מרציאנו: זה מה שאמרת בהערת ביניים.

חיים אורון: כן, אבל פה התחילו להסביר על תקנה ועל קריטריונים וזה מה שיהיה.

סטס מיסז'ניקוב: חבר הכנסת אורון, חבל שאתה פסימי.

יורם מרציאנו: זה בדיוק מה שאני אומר, שנראה לי שאנחנו מתחילים להתברבר ולא ייצא מזה כלום.

סטס מיסז'ניקוב: חבר הכנסת אורון, אנחנו פה בוועדה תקצבנו הרבה מאוד פרויקטים גם בלי סיוע של משרדי ממשלה, על ידי אגף תקציבים.

אבשלום וילן: עם כל הכבוד, אני לא סתם לחצתי על הקצב, ואני אומר לך שגם אחרי זה מר גדעון בריקמן, כגוף עצמאי, לא בדיוק יכול להכניס לרשות ממשלתית כסף, אלא דרך פרויקטים משותפים, דרך דברים אחרים.

אבשלום וילן: אני לא סתם אמרתי שצריכה להיות רשות עם מישהו שיוכל לחבר בין כל הקצוות, זה הרבה יותר מסובך.

אבשלום וילן: אתה רוצה לגמור את ההצהרה, תהיה דקלרציה לרדת לעיתונות, יופי, אני שש-שבע שנים בסיפור הזה, אהיה עוד שש-שבע שנים, והרבה דברים לא ייצאו ואל תזלזל במה שאומרים לך שני חברי הכנסת הוותיקים---

סטס מיסז'ניקוב: אני לא מזלזל.

אבשלום וילן: מבלי שתפתור את העניין הזה, אומרת לך היועצת המשפטית, לא תתקדם.

גדעון בריקמן: חבר הכנסת מרציאנו, אנחנו במועצת ההימורים קודם כל אנחנו מתייחסים ונתייחס לזה במלוא הרצינות.

גדעון בריקמן: לדוגמה, אנחנו משלמים כבר שנים את השיטור לליגות חובבים א'-ג', יותר מעשרה מיליון שקלים כל שנה, לשיטור.

גדעון בריקמן: אז אנחנו כן מתייחסים ברצינות לנושא וניקח אותו ברצינות ואני אביא אותו לדיון.

סטס מיסז'ניקוב: מר בריקמן, שאלה אחת.

סטס מיסז'ניקוב: אם אתם תמצאו את זה לנכון, אם המליאה תאשר, אתה תוכל להעביר את הכסף לתקנה שתיפתח על ידי משרד הספורט?

גדעון בריקמן: אני צריך לבדוק את זה משפטית.

אבשלום וילן: לא צריך את זה בתקנה.

אבשלום וילן: הוא הסביר לך איך הוא עושה את זה.

סטס מיסז'ניקוב: אבל חבר הכנסת וילן, אפשר?

סטס מיסז'ניקוב: יש דרך?

אבשלום וילן: בוודאי שאפשר, אבל אל תסתבך עם ה---

סטס מיסז'ניקוב: חלילה, לא להסתבך.

אבשלום וילן: הוא לא יכול להזרים כסף לתוך תקנה ממשלתית, הוא יכול לתמוך בפרויקט.

אבי כהן: כל היושבים כאן הם כל כך חשובים, אנשים מאוד מאוד מכובדים יושבים כאן ויותר חשוב, אנשים שהם מחליטים, אנחנו, כמו שמר רני פלק אמר קודם, אנחנו יושבים שנה וחצי, עוד ישבו קודם, אבל אנחנו יושבים שנה וחצי עם עשרות פגישות כדי לא סתם לברבר ולא סתם לקשקש.

אבי כהן: אנחנו יושבים כאן כדי למנוע את האלימות, בפירוש למנוע את האלימות.

אבי כהן: אז אנחנו מבקשים שתהיו רציניים, שתחשבו בצורה מאוד מאוד מתוחכמת איך באמת אפשר, בצורה חכמה, להעביר את הכסף ולא לעצור את הכסף כי הכסף קיים.

אבי כהן: עוברים מיליארדים לכל מיני נושאים אחרים שמתפזרים.

אבי כהן: הכסף הזה הוא קודש למניעת אלימות.

אבי כהן: אני מבקש מכם לקחת את זה בשיא הרצינות.

אבישי ברוורמן: הערה.

אבישי ברוורמן: מר אבי כהן אמר דבר שאנחנו כולנו רואים, וזה חס וחלילה לא הערה לגבי תקציב הביטחון, אבל כשאני יושב בוועדת המשנה לתקציב הביטחון, כשיש דיון על 500 מיליון ופרופ' יצחק בן ישראל, שבקי ממני בביטחון, יודע שההחלטות הן מאוד מהירות, מגיעים עם משהו, רובם לא מבינים בנושא, מרימים את היד וזה עובר.

אבישי ברוורמן: עכשיו הנושא כאן הוא באמת לא סכום יותר מדי גדול.

אבישי ברוורמן: במידה ושני המשרדים יחליטו, התפקיד שלך, היושב ראש, ושלנו פה, זה לא להתיש אותם בביורוקרטיה אלא להעביר את זה ולמצוא את הדרך.

אבישי ברוורמן: זו הבעיה שלנו.

אבישי ברוורמן: הם צריכים למנוע את האלימות הזאת.

אבישי ברוורמן: אני במקרה הזה לא אוהד את הקבוצה שרובי ריבלין אוהד, אבל אני אומר, אני יותר ויותר לא רוצה ללכת עם הילדים שלי למגרשי הכדורגל.

גל דאי: אני לא יורד לאופרציות, דבר אחד עניין אותי, מרוב הדיבור על השלישים, לא הבנתי כל כך מה חלקה של ועדת הכספים בתקצוב ואיך בעצם מתחלק בין המשרדים האלה ומה הסכומים?

סטס מיסז'ניקוב: ועדת הכספים היא לא משרד ממשלתי.

סטס מיסז'ניקוב: ועדת הכספים זה אינטגרטור.

סטס מיסז'ניקוב: אני אמרתי בפתיח שוועדת הכספים, בלחץ מסוים, יכולה להוציא כל סכום, בטח הסכום הזה.

סטס מיסז'ניקוב: אבל זה יעשה זילות לשני משרדי הממשלה, אז תרשה לי לא לענות על השאלה הזאת בצורה כזאת, העיקר שיימצא כסף והתכנית הזאת תפעל.

סטס מיסז'ניקוב: אם יהיה חוסר, תאמין לי, אנחנו נדאג לו.

גל דאי: השאלה היא מה הסכום וכמה עובר ממקור תקציבי אחר, מעבר למה שאנחנו---

אבשלום וילן: כבוד היועץ, המנהל הכללי שלך אמר דברים מאוד ברורים.

יואב רוזן: אבל יש איזה שהיא התחייבות, יש מקורות נוספים.

יואב רוזן: אני אמרתי שאני מוכן להתחייב, אין לי מקור כרגע ואמרו לנו שיש מקורות.

סטס מיסז'ניקוב: אז אנחנו אמרנו שליש-שליש-שליש.

סטס מיסז'ניקוב: והשליש שבא, כוועדת כספים, זה שליש שאנחנו מבקשים ממועצת ההסדרים בספורט להשתתף בזה, יחד עם ההתאחדות לכדורגל.

סטס מיסז'ניקוב: ואם הם לא ימצאו דרך לעזור לנו, אז אנחנו נמצא דרך אחרת.

סטס מיסז'ניקוב: המקורות ישנם.

סטס מיסז'ניקוב: אתה תשתתף בשליש שלך.

אבישי ברוורמן: מה תקציב הספורט?

יואב רוזן: 56 מיליון שקלים לספורט.

ראובן ריבלין: אין לי ספק שמועצת ההימורים תאשר את זה.

סטס מיסז'ניקוב: המשרד לביטחון פנים מעביר את השליש שלכם לתקנה שיפתח משרד הספורט.

סטס מיסז'ניקוב: משרד הספורט פותח תקנה מוגדרת לצורך הפרויקט, כפי שהגדיר אותו חבר הכנסת ריבלין, שהפרויקט הזה, בשלב ראשון, כפיילוט תלת שנתי יחד עם ארגון השחקנים ליישום הפרויקט הזה במתכונת כזאת או אחרת.

סטס מיסז'ניקוב: מר בריקמן, אתה חוזר אלינו עם תשובה ועדיף תשובה חיובית כמובן ואנחנו נקיים ישיבת מעקב בעוד שבועיים כדי לראות שהדברים שאנחנו החלטנו פה, אנחנו ניישם.

סטס מיסז'ניקוב: אנחנו פונים גם להתאחדות הכדורגל שחצי מהשליש של מועצת ההסדרים זה על ההתאחדות.

סטס מיסז'ניקוב: תודה.

סטס מיסז'ניקוב: אנחנו נתכנס בעוד שבועיים, פחות או יותר, כדי לבדוק שזה מיושם.

אבשלום וילן: אני בכל אופן חוזר על עמדתי לפרוטוקול שזה חייב לעבור לתכנית כוללת וצריכה לקום רשות.